Sarie is 'n Afrikaanse vrouetydskrif wat maandeliks deur Media24, 'n filiaalmaatskappy van Naspers uitgegee word. Die tydskrif se slagspreuk is My Inspirasie. Die redakteur is Michelle van Breda. Sarie se naam is aan die liedjie My Sarie Marais se titel ontleen. Die tydskrif het oorspronklik Sarie Marais geheet, 'n naam wat tydens die eerste uitgawe (6 Julie 1949) sinoniem was met die idee van maghebbende Afrikaanse vroulikheid. Dit was nie die eerste Afrikaanse tydskrif wat op die vrouemark gerig was nie, want Rooi Rose het reeds in 1942 die lig gesien onder leiding van Hendrikus Potgieter, beter bekend as die skrywer Mark Preston en Die Moderne Vrou, 'n publikasie van die Afrikaanse Pers Beperk, in 1936, maar dit het net sowat 'n jaar bestaan. Waarskynlik die vroegste voorbeeld van 'n Afrikaanse vrouetydskrif was Die Boerevrou, wat van Maart 1919 tot Desember 1931 verskyn het. Ook die Gereformeerde Vroueblad, opgerig in Junie 1946 onder leiding van Aletta du Plessis, is ouer as Sarie. Sarie se inhoud het uit die staanspoor gestrek van mode, skoonheid, huisdekor en kookkuns tot verhoudingsadvies en gesinsvoorligting.